Viktor B. Bromer endte på en delt fjerdeplads ved EM-finalen i 200 meter butterfly.

Det blev til en delt fjerdeplads til Viktor B. Bromer fra Aalborg Svømmeklub, da han søndag aften svømmede EM-finale i 200 meter butterfly i tiden 1:56.33. Det var fra begyndelsen Kristof Milak fra Ungarn, der lagde sig i front, og han sikrede sig overbevisende en finalesejr og titlen som europamester med tiden 1:52.79. Viktor Bromer må dele fjerdepladsen med belgiske Louis Croenen. Aalborg-svømmeren kvalificerede sig til EM-finalen, da han lørdag svømmede sig til en tredjeplads i semifinalen. Også Mie Ø. Nielsen fra Aalborg Svømmeklub har været i aktion ved EM. Lørdag svømmede hun semifinale i 50 meter rygsvømning. Hun endte dog på en 13. plads, hvilket ikke var nok til at indløse en billet til finalen.